જે દિવસે બોલર્સ સફળ ના રહે, એ દિવસે બેટ્સમેન ટીમને જીત સુધી પહોંચાડે છે. એક ચેમ્પિયન ટીમની આ જ નિશાની છે. ધોનીની કેપ્ટનશિપમાં ટીમ જ્યારે મોટા લક્ષ્યનો પીછો કરવા ઊતરતી ત્યારે શરૂઆતની ઓવર્સમાં કોઈ જોખમ ના ઉઠાવીને સારા બોલર્સને સન્માન આપતી હતી અને બાદમાં આક્રમક બેટિંગ કરતી હતી, પરંતુ ચેમ્પિયન્સ ટ્રોફીના ખિતાબી મુકાબલામાં આવું કંઈ જોવા મળ્યું નહીં. રોહિત શર્માની બેટિંગ જોઈને જરાય એવું ના લાગ્યું કે તે એક મોટી મેચમાં બેટિંગ કરવા ઊતર્યો છે. બીજી ભૂલ કોહલીએ કરી. તેણે મહંમદ આમિરના પહેલા સ્પેલને પસાર કરી દેવો જોઈતો હતો. આમિર ઓફ સ્ટમ્પની બહાર બોલિંગ કરી રહ્યો હતો અને કોહલીએ એવા જ બોલ પર છેડછાડ કરી. બધા જાણે છે કે આમિરનો પહેલો સ્પેલ જોરદાર હોય છે, જ્યારે બાદમાં તે ફિક્કો પડી જાય છે.